Die lewenswyse van YHWH | minderheidsverslag - Part 2
Kategorie: Die lewenswyse van YHWH
Die getuienis van 'n sondaar
Ek is 'n sondaar. As jy ook 'n sondaar is, dan het ons heelwat in gemeen. Waarskynlik verskil my sondes en jou sondes van mekaar. My sondes is dalk erger as jou sondes, daarom moet ek liewer stilbly oor jou sondes. Oor my eie sondes moet ek ook stilbly want ek skaam my daaroor.
Mens kan op 'n algemene manier weet jy is 'n sondaar. Jy weet dit want die Bybel sê so. Of iemand anders sê so. Dan is daar 'n ander manier hoe jy weet jy is 'n sondaar. Diep binne in jou is jy bewus daarvan dat daar iets verkeerd is binne in jou wese. Daar is in jou iets wat nie so moet wees nie. As jy in jou siel inkyk, sien jy 'n verskrikking. Dit is oor hierdie soort sondaar waaroor dit hier gaan. By hierdie sondaar is daar 'n besef van verlorenheid. Daar is ook 'n worsteling oor doelloosheid. Is dit moontlik dat dinge anders kan wees? Dat 'n mens anders kan wees as wat hy nou is?
Ek het 'n storie gehoor van 'n sendeling wat gesukkel het om die evangelie aan heidene te verkondig. Hy verander toe van taktiek. Hy vra die mense wie, volgens hulle, is die grootste sondaar van almal. Hulle gee toe 'n naam en adres. Die sendeling gaan soontoe en vra die man of dit waar is dat hy die grootste sondaar is. Die man bars in trane uit en erken dat hy die grootste sondaar is. Hy was die sendeling se eerste sukses en as gevolg van hom het baie ander gevolg.
Die sondaar moet weet hy is 'n sondaar. Hy moet weet hy is verlore. Hy weet nie of hy uit sy ellende bevry kan word nie. Hy weet ook nie wat bevryding hom gaan kos nie. Gaan bevryding die moeite werd wees? Die sondaar sal baie desperaat moet wees om gered te word.
Sonde is nie net dat jy vloek, steel of seksueel losbandig is nie. Sulke goed is net simptome van 'n groter probleem. Die groot probleem is die verwydering tussen jou en YHWH, jou Skepper. Jy is vervreemd van Hom, jy ken Hom nie, jy respekteer Hom nie. Hierdie verwydering geld vir elke mens vanaf sy geboorte. Dit het ontstaan by die eerste mense, by die sondeval van Adam en Eva. Toe het daar vyandskap tussen die mens en YHWH gekom. Die sondaar se groot probleem is dat hy 'n vyand van YHWH is.
Wanneer die sondaar tot die besef kom van die duisternis en vuilheid binne in homself, dan eers word hy bereid om gered te word. Want sien, iemand kan net gered word as hy gered wil word. As hy nie gered wil word nie, dan kan niks vir hom gedoen word nie. Die sondaar moet op sy knieë neerval en smeek om gered te word want dan wys hy dat hy dit opreg bedoel. Dit is die begin.
Die vyandskap tussen die sondaar en YHWH moet beëindig word en vervang word met 'n nuwe verhouding. Die nuwe verhouding sal gebou moet word op die besef van Wie en Wat YHWH is. YHWH is nie 'n mens nie, die sondaar moet voor Hom neerval en in ontsag Sy gesag erken. Maar die mens is 'n bedrieglike wese. Hy sal vandag in sy nood enige iets sê en doen om gered te word, môre het hy dit vergeet en val weer terug in sy vorige manier. Daarom sal die sondaar wat smeek om gered te word ook getoets moet word of hy in die nuwe verhouding kan volhard. Die pad van redding is nie maklik nie, dit was duur om daar te stel.
Redding is nie vanselfsprekend nie. YHWH stel vereistes wat nagekom moet word. Daar is net een pad wat gevolg kan word. Vir die wat eerlik en ernstig is, is die beloning groot. In die eerste plek word die sondaar se vyandskap met YHWH beëindig. Die resultaat daarvan is dat die sondaar innerlike vrede ontvang. Wat voorheen onmoontlik was, word nou moontlik. Nou word dit moontlik dat hy sy privaat sondes kan oorwin en laat vaar.
Die pad van redding is ook die pad van lewe. Redding lei tot ware lewe en ware lewe is om in die regte verhouding met YHWH, jou Skepper, te wees. Dan kry jou lewe doel en betekenis. Dan eindig alles nie in die graf nie, die graf word die begin van iets nuuts. YHWH is nie ver weg nie, Hy is naby en Hy wil hê dat sondaars, soos ek, Hom moet vind. YHWH word gevind in Yeshua die Gesalfde (Jesus Christus). Hy is die Pad van Lewe. In Hom is daar redding vir sondaars. In Hom word die gyselaars van die sondeval vrygelaat.
Wat beleef die sondaar wanneer hy gered word? Eerstens is hy gevul met 'n groot vreugde. Dan beleef hy 'n innerlike vrede wat nie beskryf kan word nie. Die groot las wat op hom was, het verdwyn. Die groot duisternis binne hom is nou lig. Die gevoel van verlorenheid is nie meer daar nie. Sy lewe kry nou betekenis. Hierdie verandering binne hom is so groot dat dit ondenkbaar is dat hy sy ou lewe sal wil terug hê.
Nadat die sondaar gered is, is hy nog steeds sondig. As hy voorheen gevloek, gesteel en seksueel losbandig was, is hy nog steeds so. Vir YHWH is dit onaanvaarbaar. Gevolglik begin daar nou 'n proses om hierdie sondigheid uit te roei. Met wortel en tak, net soos onkruid. Stukkie vir stukkie, stap vir stap, word die geredde sondaar verander. Die vieslikheid en vuilheid moet weg.
Al het die sondaar 'n godsdienstige agtergrond, moet hy nuut begin. Hy word nou 'n student en moet onderrig word in die nuwe lewe. Dit is praktiese kennis wat opgedoen moet word. Die onderrig is nie net vir 'n rukkie nie, dit is lewenslank. Die sondaar gaan ook nie 'n kwalifikasie kry nie, en van 'n salaris is daar geen sprake nie. Die leerplan is om sy Redder en sy Skepper persoonlik te leer ken.
Moet nie dink dat almal verheug is wanneer 'n sondaar gered word nie. In die hemel is daar wel groot blydskap, maar nie op aarde nie. Die geredde sondaar moet weet dat hy teenstand gaan kry. Teenstand uit alle oorde. Hy gaan nou in 'n groot oorlog wees en hy sal krag en deursettingsvermoë nodig hê. In hierdie oorlog sal daar nederlae en oorwinnings wees. Maar hy sal hulp kry wanneer dit nodig is. Sy redding is te belangrik om prys te gee.
Die probleem van die mens is geleë in die diepste wese van die mens. Dit is waar sonde is. Redding moet daar plaasvind. Die stryd vind daar plaas. Die oorwinning word daar behaal. Die beloning is daar. Die sondaar se getuienis is van dit wat daar, in sy diepste wese, gebeur het en nog steeds gebeur.
Skrywer Wilco LabuschagneGepubliseer op 30 Augustus 2017 Kategorieë Die lewenswyse van YHWHSleutelwoord Bybel, Christen, Lewenswyse, Ware lewe, YeshuaLewer kommentaar op Die getuienis van 'n sondaar
Die onkruid in jou en my
Almal wat al tuin gemaak het, sal weet van onkruid. Onkruid moet uitgeroei word, verkieslik permanent. Skoffel help nie, die wortels en saad bly agter. Onkruid moet uitgetrek word en dan verkieslik verbrand word. Daar moet niks – nie wortels, saad of klein plantjies – agterbly nie. Jy kan onkruiddoder probeer, pas net op dat jy nie jou goeie plante ook uitroei nie.
Boosheid in die mens is soos onkruid.
Die sondeval van Adam en Eva in die Tuin van Eden het niks met seks te doen gehad nie. Ook nie met appels nie. In Genesis 2:16-17 word beskryf waarmee dit wel te doen gehad het: En die HERE God het aan die mens bevel gegee en gesê: Van al die bome van die tuin mag jy vry eet, maar van die boom van die kennis van goed en kwaad, daarvan mag jy nie eet nie; want die dag as jy daarvan eet, sal jy sekerlik sterwe. Wat gebeur toe? Adam en Eva eet van die verbode boom se vrugte. Eerstens was dit ongehoorsaamheid. Tweedens het hulle nou kennis van goed en kwaad gekry. Hierdie "kennis van goed en kwaad" was die oorsprong van boosheid in die mens. Dit word die erfsonde genoem want Adam en Eva se nageslag het dit geërf . Ons almal het dit.
Die eerste demonstrasie van boosheid was in Adam en Eva se seun Kain. Genesis 4:6-7 vertel daarvan: En die HERE sê vir Kain: Waarom is jy kwaad, en waarom laat jy jou hoof hang? Is daar nie verheffing as jy goed doen nie? En as jy nie goed doen nie—die sonde lê en loer voor die deur, en sy begeerte is na jou; maar jy moet daaroor heers. Kain kon nie daaroor heers nie en vermoor sy broer Abel.
Kan enige mens heers oor die boosheid binne hom? Mense het wette gemaak om boosheid te verban. Oortree iemand die wet, sal hy of sy gestraf word. Los dit die probleem op? As daar 'n wet teen diefstal is, hou mense dan op om te steel? Sal vrees vir die straf maak dat daar nie meer diewe sal wees nie? Boosheid is binne die mens, in sy gedagtes en sy gevoelens, in sy diepste wese. Yeshua (Jesus) stel dit so in Markus 7:18-23: En Hy sê vir hulle: Is julle ook so sonder verstand? Begryp julle nie dat alles wat van buite af in die mens ingaan, hom nie onrein kan maak nie, omdat dit nie ingaan in sy hart nie, maar in die maag, en dit gaan in die heimlikheid uit en maak al die voedsel rein? En Hy sê: Wat uit die mens uitgaan, dit maak die mens onrein. Want van binne, uit die hart van die mense, kom die slegte gedagtes, egbreuk, hoerery, moord, diewery, hebsug, boosheid, bedrog, losbandigheid, afguns, lastering, hoogmoed, dwaasheid. Al hierdie booshede kom van binne uit en maak die mens onrein.
Wette, reëls en regulasies is veronderstel om te sorg dat daar 'n ordelike samelewing is waar niks verkeerd gedoen word nie. Oortreders sal gestraf word. Die straf is veronderstel om 'n afskrikmiddel te wees. As dit werk en niemand oortree nie, lyk alles mooi van buite. Maar nie van binne nie. Die probleem van boosheid in die mens is nie opgelos nie. Boosheid is nie net moets en moenies nie, dit is die hele vrot gevalle toestand van die mensdom. Geen wette kan hierdie toestand oplos nie.
In Psalm 5:4-7 word YHWH se standpunt gestel: Want U is nie 'n God wat behae het in goddeloosheid nie; die kwaaddoener sal by U nie vertoef nie. Die onsinniges sal voor u oë nie standhou nie; U haat al die werkers van ongeregtigheid. U sal die leuensprekers laat omkom; van die man van bloed en bedrog het die HERE 'n afsku. Mense verkeer dikwels onder 'n misverstand. Hulle dink liefde en haat kan nie gelyk bestaan nie. YHWH het die mens lief, maar terselfdertyd haat Hy die "werkers van ongeregtigheid".
YHWH haat nie net die mense wat boosheid doen nie, hy haat die bestaan van boosheid. YHWH is nie verdraagsaam met boosheid nie. Hy wil boosheid, soos met onkruid, uitroei en verbrand. Hy soek dit nie in Sy skepping nie.
Dit is die mens se skuld dat daar boosheid in hom is. Maar die mens kan niks doen om van die boosheid ontslae te raak nie. Wette, en ook nie iets anders nie, help nie.
YHWH het wel 'n oplossing. In Markus 10:26-27 staan die volgende: En hulle was uitermate verslae en het vir mekaar gesê: Wie kan dan gered word? Maar Jesus het hulle aangekyk en geantwoord: By mense is dit onmoontlik, maar nie by God nie; want by God is alle dinge moontlik.
Dit kan gedoen word. YHWH kan dit doen. Maar hoe? Jy moet Hom vra om die boosheid uit jou uit te haal. Dit beteken jy moet die knie voor Hom buig, jy moet Hom erken vir Wie Hy is, jy moet Hom respekteer. Dit is waar dit begin. Solank mense sonder Hom wil regkom, sal niks gebeur nie.
Dink daaraan. Mense wat nie boosheid in hulle het nie. Hoe sal dit wees?
Skrywer Wilco LabuschagneGepubliseer op 8 Junie 2017 Kategorieë Die lewenswyse van YHWHSleutelwoord Bybel, Christen, Lewenswyse, Nuwe Testament, Ou TestamentLewer kommentaar op Die onkruid in jou en my
Profeet te Huur. Billike Tariewe. Kontak Bileam.
God's Angels: The Angel in the Path. Artwork for the illustration on p9 of Treasure no. 251.
Wie wil nie 'n profeet wees nie? Dit moet koel wees om 'n profeet te wees. 'n Profeet is iemand wat sê wat God aan hom gesê het. Met ander woorde, God praat met die profeet en maak dinge aan hom bekend wat ander mense nie weet nie. Wie wil nie hê dat God direk met hom praat nie?
Profete in die Bybel het dit nie so maklik gehad nie. Hulle het nie vriende gehad nie, hulle eie gesinne was teen hulle, hulle is gemartel en doodgemaak. Dan was daar ook die groot verantwoordelikheid wat op hulle gerus het om die boodskap van YHWH oor te dra – en korrek oor te dra.
Daar is 'n verskil tussen 'n siener en 'n profeet. 'n Siener sien iets in 'n visioen of in 'n droom wat hy dan oordra. 'n Profeet is iemand wat hoor wat YHWH sê. Presies hoe dit gebeur dat 'n profeet kan hoor is iets waaroor baie mense wonder, dikwels die profeet self ook.
Daar is 'n hele paar dinge omtrent Bileam wat anders is as wat ons verwag. Bileam word in die Bybel beskryf as 'n waarsêer. Dit wat hy gesê het, het waar geword. Hy het ook nie net uit sy eie gesê nie, YHWH het vir hom gesê wat hy moet sê. Hy was nie 'n Israeliet nie, tog het hy YHWH geken. Hy was 'n Midianiet en was wyd bekend as 'n profeet in die gebied oos van die Jordaanrivier. Midian was een van Abraham se seuns by Ketura. Abraham het waarskynlik sy kinders groot gemaak om YHWH te aanbid. Eeue later was daar, behalwe Israel, ook ander mense wat YHWH geken en aanbid het. Onder andere Job, hy was blykbaar 'n Edomiet.
Numeri 22 tot 24 vertel van Bileam. (Hy is ook die enigste profeet wat in 'n buite Bybelse teks vermeld word. Dit is in 'n teks wat in 1967 ontdek is.) Balak, koning van Moab, het 'n groot probleem gehad en hy het gemeen Bileam sal kan help.
Omtrent 40 jaar vantevore het Israel uit Egipte getrek. By Sinai het YHWH 'n verbond met hulle gesluit. YHWH wou hulle toe na die Beloofde Land neem, maar Israel wou nie gaan nie. Die gevolg was dat hulle vir 40 jaar moes ronddwaal. Toe het hulle ingestem om die land te gaan inneem en nou is hulle op die grens van Moab. Die bekommernis van Moab se koning is dat hierdie groot getal Israeliete sy land se ekonomie gaan vernietig. Heel moontlik het hy en sy raadgewers alle moontlike opsies oorweeg, maar kon geen ander oplossing kry nie. Sy laaste opsie was Bileam. Balak wou hê Bileam moet kom en Israel vervloek, want almal weet dat wat Bileam sê, gebeur. Om Bileam te oorreed, het Balak 'n stewige vergoeding aangebied.
Bileam het YHWH geraadpleeg, maar Hy wou nie toestemming gee nie. Balak het toe 'n tweede afvaardiging gestuur met 'n nog groter beloning. Bileam het weer vir YHWH geraadpleeg. Bileam kry nou toestemming om te gaan, maar hy mag slegs sê wat YHWH sê. Toe Bileam saam met Balak se mense vertrek, het die Engel van YHWH hom voorgekeer. Dit was hier waar Bileam se donkie met hom gepraat het om hom te waarsku.
Balak het Bileam drie keer geleentheid gegee om Israel te vervloek, maar elke keer het hy hulle, in opdrag van YHWH, geseën. Balak het geweier om Bileam te betaal vir sy dienste. Toe gee Bileam 'n vierde profetiese uitspraak gratis en verniet. Dit is oor die Gesalfde, Num 24:17. Ek sien hom, maar nie nou nie, ek aanskou hom, maar nie naby nie: 'n ster kom te voorskyn uit Jakob, en 'n septer kom uit Israel op, en hy verbrysel die slape van die hoof van Moab en werp al die oorlogsugtiges omver. Dit is die ster wat die wyse manne uit die ooste gevolg het toe Yeshua gebore is.
Tot hier is dit moeilik om met Bileam fout te vind. Dit is hierna wat hy 'n slegte naam gekry het.
Blykbaar het hy aan Balak advies gegee hoe om Israel te kry om 'n vloek oor hulleself te bring. Num 25:1-3 beskryf wat gebeur het: Toe Israel in Sittim gebly het, het die volk begin hoereer met die dogters van die Moabiete— dié het die volk na die offers van hulle gode uitgenooi; en die volk het geëet en hulle neergebuig voor hulle gode. So het Israel hom dan gekoppel aan Baäl-Peor, en die toorn van die HERE het teen Israel ontvlam. YHWH het 'n plaag oor Israel laat kom waarin 24 000 omgekom het. Moses kry opdrag om wraak te neem teen die Midianiete en Bileam is een van die wat sneuwel.
Op drie plekke in die Nuwe Testament word ongunstig na Bileam verwys. 2 Petrus 2:15-16: Hulle het die regte pad verlaat en verdwaal, en die weg gevolg van Bíleam, die seun van Beor, wat die loon van ongeregtigheid liefgehad het, maar die bestraffing van sy eie oortreding ontvang het: die stom lasdier het met die stem van 'n mens gepraat en die waansinnigheid van die profeet verhinder. Judas 1:11: Wee hulle, want hulle het die weg van Kain bewandel en om loon hulleself in die verleiding van Bíleam gestort en in die verset van Korag omgekom. Openbaring 2:14: Maar Ek het enkele dinge teen jou: dat jy daar mense het wat vashou aan die leer van Bíleam wat Balak geleer het om 'n struikelblok voor die kinders van Israel te werp, naamlik om afgodsoffers te eet en te hoereer.
Bileam was nie 'n valse profeet nie. Wat hy geprofeteer het, het waar geword. Sy probleem was geld. Deur te sê wat YHWH gesê het, het hy nie 'n sent gekry nie. Maar hy kon aan koning Balak advies gee, bose advies, hoe om Israel te laat struikel. As adviseur kon hy sy waarsêersloon verdien.
Die verhouding tussen YHWH en 'n profeet berus op 'n persoonlike verhouding. Die profeet het nie 'n maklike lewe nie. Die profeet moet YHWH blindelings vertrou, hy moet van YHWH afhanklik wees, hy moet op YHWH staatmaak. Die wêreld en wêreldse dinge moet geen invloed of houvas op hom hê nie, sy integriteit moet bo verdenking wees. Hy tree op as YHWH se verteenwoordiger tussen die mense, wat hy doen of nie doen nie reflekteer op YHWH. Die profeet stel 'n voorbeeld om nagevolg te word.
Skrywer Wilco LabuschagneGepubliseer op 12 Mei 2017 Kategorieë Die lewenswyse van YHWHSleutelwoord Bybel, Lewenswyse, Nuwe Testament, Ou TestamentLewer kommentaar op Profeet te Huur. Billike Tariewe. Kontak Bileam.
Die twee verbonde by Sinai en die Wet van Moses
YHWH het nie 'n verbond met Israel gesluit omdat hulle spesiaal of besonders was nie. Dit is as gevolg van Abraham, wat YHWH vertrou het, dat daar 'n verbond met Israel gesluit was. YHWH het aan Abraham, toe hy nog geen kind gehad het nie, belowe dat hy 'n groot nageslag sal hê en dat hulle die land wat YHWH aan Abraham gewys het, sal bewoon. Hierdie belofte is aan Abraham se seun, Isak, en sy kleinseun, Jakob, oorgedra. Uiteindelik het Israel, die nageslag van Jakob, die land ontvang en bewoon. Hierdie verbond wat YHWH met Abraham gesluit het, het nie voorwaardes gehad nie.
'n Verbond is 'n ooreenkoms of kontrak. Anders as die verbond met Abraham, het die Eerste Verbond met Israel 'n voorwaarde gehad. Hulle kon dit aanvaar of nie aanvaar nie. Indien Israel die bepalings daarvan nakom, was daar vir hulle 'n beloning. Indien Israel dit nie nakom nie, was daar vir hulle 'n straf. Nadat hulle die Eerste Verbond verbreek het, was die Tweede Verbond verpligtend. Hulle het nie meer 'n sê gehad nie.
Dit gaan oor die verbonde wat by Sinai, ook bekend as Horeb, tot stand gekom het. Hierdie verbonde word uiteengesit in die Bybelboeke Eksodus, Levitikus en Numeri. Hierdie 3 boeke is eintlik een boek, maar dit was te groot vir een boekrol en is toe in 3 boekrolle verdeel. Die gebeure wat ter sprake is, strek oor al 3 boeke.
Die Eerste Verbond word in Eksodus 19 – 24:11 gevind. Die bepalings daarvan was die grondbeginsels van die verbond tussen YHWH en Israel (ook bekend as die Tien Gebooie). Dan volg daar instruksies oor hoe YHWH aanbid moet word. Daar is ook instruksies oor slawe, geweld, ongelukke, skade, uitbuiting en korrupsie. Watter feeste deur Israel gehou moet word, word ook uiteengesit. Ook word bepaal hoe hulle YHWH se boodskapper moet hanteer. Indien hulle al die bepalings nakom, sal hulle 'n eie land kry en voorspoedig wees. Israel het die verbond met sy bepalings aanvaar in Eksodus 24:3: Toe Moses kom en aan die volk al die woorde van die HERE en al die verordeninge vertel, antwoord die hele volk met een stem en sê: Al die woorde wat die HERE gespreek het, sal ons doen.
Hierna het YHWH vir Moses die besonderhede vir die bou van die tabernakel gegee. Hy het ook die twee kliptafels waarop die getuienis (vermoedelik die Tien Gebooie) geskryf was aan Moses gegee. Vir Israel vat YHWH toe te lank om vir Moses te wys en te sê wat gedoen moet word. Hulle was haastig. Toe maak hulle vir hulle 'n afgod, 'n goue kalf. Daarmee het Israel die verbond verbreek. YHWH was woedend en wou die hele Israel uitwis. Moses pleit vir sy volk en YHWH begenadig hulle en besluit om hulle nog 'n kans te gee.
Die Tweede Verbond is te vinde in Eks 34:10-27. Eksodus 34:27 lui so: Verder het die HERE vir Moses gesê: Skrywe vir jou hierdie woorde op, want volgens hierdie woorde het Ek 'n verbond gesluit met jou en met Israel. Die bewoording van hierdie verbond verskil van die vorige.
Hierna word die tabernakel gebou volgens YHWH se instruksies. Dan gee YHWH opdragte oor wie die priesters mag wees en wat hulle werk sal wees. Hierna gee YHWH breedvoerige opdragte oor offerhandes. Dit is die eerste keer dat YHWH opdragte oor offerhandes gee. Daar sal net een sentrale plek van aanbidding wees en daar was slegs sekere offerhandes wat op 'n voorgeskrewe manier gebring moes word. In die Nuwe Testament word aangetoon dat die offerhandes na die Gesalfde gewys het. Die verskillende soorte offers wat gebring moes word, was brandoffers, graanoffers, vredesoffers, sondoffers en oortredingsoffers.
Dan volg daar opdragte oor rituele reinheid. Die Dag van Versoening word ingestel. Dit is die heiligste dag in die Ou Testamentiese kalender en is 'n dag van versoening met YHWH. Die Dag van Voorsiening hou nie verband met enige bekende historiese gebeure nie en daar word gemeen dat dit 'n profetiese betekenis het. Daarna volg opdragte oor afgesonderdheid, die belangrikheid van bloed en oor seksuele gedrag. Hierna volg strafbepalings oor verbreking van die opdragte oor afgesonderdheid. Die afgesonderdheid van priesters en offers sonder gebrek word aangespreek.
Die laaste opdragte wat YHWH gee, is vasgestelde tye. Die Shabbat, die Pesag (paasfees) en die fees van ongesuurde brode, die eerste vrugte (pinkster), die blaas van die ramshorings (trompette), die Dag van Versoening), die Huttefees, die Sabbatsjaar en die Jubeljaar. Heel laaste word die beloning en straf in terme van die verbond uitgespel. Voorspoed in die land of teenspoed in die land. Dit vind ons in Levitikus 26.
Hier is vir ons 'n vraag. Is hierdie twee verbonde een verbond of is dit twee? Die meerderheid kommentators meen daar is net een verbond, maar die teks sê daar is twee.
Meeste mense verwar verbond en wet. Verbond sluit in die wette, die bou van die tabernakel, wie as priesters mag dien, die offerhandes wat gebring moet word en die feeste wat gehou moet word. Volgens Judaisme is daar nie net 10 gebooie nie, daar is meer as 600.
Op wie is hierdie verbond of verbonde van toepassing? Volgens die teks, Israel en slegs Israel. Daar is nie 'n "sendingopdrag" aan Israel om die heidene te bekeer nie. (Heidene is die ander volke, almal wat nie Israel is nie). Inteendeel, Israel moet die ander volke uitdryf om die Beloofde Land te ontvang. As volk wat vir YHWH afgesonder was, mag hulle nie met die heidene gemeng het nie.
Waarom het YHWH een volk bo die ander volke uitgekies? YHWH wou een volk afsonder om Hom te ken en 'n getuie vir Hom te wees. Dit beteken hulle moes anders as die ander volke wees. Deur hierdie een volk het hy Homself aan alle mense bekend gemaak.
Die nakoming van die verbond en wet het nie vergifnis van sonde bewerk nie. Yeshua, die Gesalfde, het vergifnis bewerk – net Hy. (Hebreërs 10). Ook het die nakoming van die verbond en wet niemand regverdig verklaar nie. Dit kan net gebeur deur vertroue op Yeshua. (Hebreërs 11). Die wet het gewys wat vir YHWH aanvaarbaar en onaanvaarbaar is. Galasiers 3:24: Die wet was dus ons tugmeester na Christus toe, sodat ons geregverdig kan word uit die geloof.
Die verbond tussen YHWH en Israel het 'n verbondsverhouding tot stand gebring. Dit is iets anders as 'n persoonlike verhouding. 'n Israeliet, sê maar Dawid, se verhouding met YHWH was tweeledig: as lid van die volk was hy in 'n verbondsverhouding met YHWH, en as indiwidu was hy in 'n persoonlike verhouding met YHWH. 'n Ander Israeliet wat nie 'n persoonlike verhouding met YHWH gehad het nie, sal steeds in 'n verbondsverhouding met Hom gewees het.
Die verbond en die wet het nie die ewige lewe gegee aan die wat dit nakom nie. Daar kan ook nie gesê word dat iemand hemel toe gaan omdat hy die verbond nagekom het nie. Ware lewe kom slegs deur Yeshua, die Gesalfde. Johannes 1:4: In Hom was lewe, en die lewe was die lig van die mense.
Die enigste metode vir mense om met YHWH versoen dit word, is deur Yeshua, die Gesalfde.
Skrywer Wilco LabuschagneGepubliseer op 28 April 2017 Kategorieë Die lewenswyse van YHWHSleutelwoord Bybel, Christen, Lewenswyse, Ou TestamentLewer kommentaar op Die twee verbonde by Sinai en die Wet van Moses
JHWH se drie swaargewigte
Net voor die finale val van Jerusalem en Juda in 586 v.C., kom die oudstes onder die ballinge na die profeet Esegiël toe om YHWH te raadpleeg. Is daar enige iets of iemand wat YHWH kan ompraat om nie die stad, die land en die mense van Juda uit te roei nie? YHWH sê aan Esegiël dat selfs al sou Noag, Job en Daniël by Hom pleit, sal Hy nie luister nie. Hy noem hulle vier keer. As hulle drie in Jerusalem was, sal Hy net hulle self red, maar nie eers hulle kinders nie. Hierdie woorde staan opgeteken in Esegiël 14:12-23. Hierdie drie manne word uitgesonder as die mense wie se gebede groter gewig dra as enige iemand anders se gebede.
Wat van Abraham, Moses en Dawid? Hulle is tog almal geloofshelde. Hoekom word hulle name nie genoem nie?
Noag het nie vir die mense wat boosheid gedoen het, gebid nie. Nie soos Abraham vir die mense van Sodom en Gomorra gepleit het nie. Dit is ook nie uitdruklik opgeteken dat hy die mense gewaarsku het nie. Wat het Noag gedoen dat YHWH hom uitsonder? Genesis 6:9 sê: Noag was 'n regverdige, opregte man onder sy tydgenote. Noag het met God gewandel. Sy kwalifikasie was sy persoonlike verhouding met YHWH.
Volgens die Griekse Ou Testament was Job 'n kleinseun van Esau. Na Job en sy vriende klaar gedebatteer het, praat YHWH met die drie vriende in Job 42:8. Neem dan nou vir julle sewe bulle en sewe ramme, en gaan na my kneg Job en bring 'n brandoffer vir julle, en laat my kneg Job vir julle bid; want hom alleen sal Ek in guns aanneem, sodat Ek aan julle nie die dwaasheid laat vergelde nie; want julle het nie reg van My gespreek soos my kneg Job nie. Job het die waarheid oor YHWH gepraat want hy het 'n persoonlike verhouding met YHWH gehad.
Van die hedendaagse skrifgeleerdes meen dat die Daniël wat in Esegiël genoem word, nie die Bybelse Daniël is nie maar dat dit 'n legendariese persoon was wat nie in die Bybel vermeld word nie. Let egter daarop dat dit is nie Esegiël is wat van Daniël praat nie, dit is YHWH wat van hom praat. Daar is ook net een Daniël van wie YHWH sal praat. Die Bybelse Daniël het gereeld gebid, by homself. Hy het wel gebid om te vra oor sy volk se toekoms. Hy het nie gebid of gepraat oor sy volk se sondes nie. In Judaïsme word Daniël nie beskou as 'n profeet nie. Dit was Yeshua wat hom 'n profeet genoem het. Hy was 'n "geliefde man" by YHWH en daarom is daar soveel aan hom geopenbaar. Daniël het 'n intieme verhouding met YHWH gehad.
Noag en Job het nie die Wet van Moses onderhou nie. Hulle het geleef en gesterf voordat Moses gebore was. Hulle was ook nie Israeliete nie. Noag was die vader van die ganse mensdom. Abraham, Isak, Jakob, Moses, Dawid stam almal van hom af. Hy word ook hoër geag as Henog. By wie het Job van YHWH geleer? By sy oupa Esau? In elk geval, Job bewys alle mensgemaakte teologie verkeerd. Daniël was wel 'n Israeliet en het die Wet onderhou sover dit moontlik was vir 'n balling in Babilonië. Boonop was die tempel reeds tot niet, afgebreek en verbrand.
Om te bid is nie net goed nie, dit is noodsaaklik. Solank YHWH bereid is om te luister. Maar as Hy nie wil luister nie? Sien, verhoring van gebede is nie vanselfsprekend nie. YHWH sê aan Esegiël dat Hy nog na Noag, Job en Daniël sal luister, maar nie na enige iemand anders nie. Hy sal ook net hulle gebede ten opsigte van hulleself verhoor, Hy sal nie hulle intersessie vir Juda en Jerusalem aanvaar nie.
Wat was so erg dat gebede vir Juda en Jerusalem nie aanvaarbaar was nie? Wat was erger as Sodom en Gomorra? Ontrouheid aan JHWH. Die ontrouheid het gegroei en gegroei totdat dit ryp geword het.
Mens wonder oor die situasie onder ons volk. Hoekom gaan dit so met ons? Het ons afgedwaal? Het ons oortree? Indien wel, sal geen politieke of militêre aksie ons help nie.
Om by JHWH in te tree vir iemand anders, moet jyself 'n intieme persoonlike verhouding met Hom hê. Jy sal by Hom moet uitvind of Hy bereid sal wees om te luister.
Skrywer Wilco LabuschagneGepubliseer op 20 Maart 2017 Kategorieë Die lewenswyse van YHWHSleutelwoord Bybel, Christen, Lewenswyse, Ou TestamentLewer kommentaar op JHWH se drie swaargewigte
Die wet van Noag
Die sondeval in die Tuin van Eden, toe Adam en Eva gekies het vir Kennis van Goedheid en Boosheid, word ook genoem die oersonde of die erfsonde. Dit was die Moeder van Alle Sondes. As gevolg hiervan, by wyse van spreke, word bepaal wie gaan hemel toe en wie gaan hel toe. Hierdie mislukking is deur Adam en Eva oorgedra op hulle nageslag, op die ganse mensdom.
Wat nou van ons ander sondes? Die sterk taalgebruik wanneer ek my duim raakslaan. Die getroude baas en getroude sekretaresse se skelm verhouding. Nog erger die moorde, die rooftogte, die verkragtings. Hierdie ander sondes is wel nie die oersonde nie, dit is die gevolge van die oersonde.
Met die sondeval, het die mens vervreemd geraak van hulle Skepper. Hulle het teen Hom gerebelleer. Maar die saak was nie heeltemal verlore nie, daar was 'n plan om die situasie aan te spreek. YHWH was nie plan om Sy skepping net af te skryf nie. Dit is hierdie plan en die uitvoering daarvan wat in die Bybel openbaar word.
Voordat enige een iets verkeerd kon doen, was hulle reeds in vyandskap met hulle Skepper. Die heel eerste wandaad wat enige mens teen 'n ander mens gepleeg het, was Kain wat sy broer vermoor het. Die aanleiding daartoe was dat YHWH nie Kain se offer aanvaar het nie. Hieroor was Kain ongelukkig. In Genesis 4:6-7 word vertel: En die HERE sê vir Kain: Waarom is jy kwaad, en waarom laat jy jou hoof hang? Is daar nie verheffing as jy goed doen nie? En as jy nie goed doen nie – die sonde lê en loer voor die deur, en sy begeerte is na jou; maar jy moet daaroor heers.
Daar was, na Kain, die wat daarin kon slaag om oor die sonde te heers. Dink Henog, dink Noag. Sonder dat daar wette en reëls was, kon hulle onderskei tussen reg en verkeerd, tussen goedheid en boosheid. Boonop het hulle gekies om reg te doen en om oor boosheid te heers. Gen 5:24: En Henog het met God gewandel; en hy was daar nie meer nie, want God het hom weggeneem. Gen 6:9: Dit is die geskiedenis van Noag. Noag was 'n regverdige, opregte man onder sy tydgenote. Noag het met God gewandel. Daar was mense wat gekies het om 'n goeie verhouding met YHWH te hê. Hulle was 'n absolute minderheid.
Gen 6:5-8 vertel die verdere geskiedenis. Toe die HERE sien dat die boosheid van die mens op die aarde groot was en al die versinsels wat hy in sy hart bedink, altyddeur net sleg was, het dit die HERE berou dat Hy die mens op aarde gemaak het, en daar was smart in Sy hart. En die HERE sê: Ek sal die mens wat Ek geskape het, van die aarde verdelg, die mens sowel as die vee en die kruipende diere en die voëls van die hemel; want dit berou My dat Ek hulle gemaak het. Maar Noag het genade gevind in die oë van die HERE.
Wat leer ons hieruit? YHWH het die finale sê oor die mens. As hy Sy skepping wil uitwis, kan Hy en sal Hy. Die mens kan niks daaromtrent doen nie, die mensdom kan dit nie verhinder nie. Toe bring YWHW die vloed oor die aarde en Hy roei alles uit.
Tog, toe Hy alles uitwis, toe begin Hy weer voor met mens en dier. Daar was 'n plan om op 'n ander manier met die mens voort te gaan. Uit Noag begin Hy 'n hele nuwe mensdom. Genesis 7:23: So is dan al die lewende wesens verdelg wat op die aarde was, die mens sowel as die vee en die kruipende diere en die voëls van die hemel; hulle is verdelg van die aarde af. En net Noag het oorgebly en wat by hom in die ark was.
Hoe gaan YHWH met hierdie nuwe mensdom handel? Genesis 9:1-7 bevat die voorskrifte wat YHWH nou aan hulle voorlê: En God het Noag en sy seuns geseën en aan hulle gesê: Wees vrugbaar en vermeerder en vul die aarde. Die vrees en skrik sal wees oor al die diere van die aarde en al die voëls van die hemel: alles wat op aarde beweeg, en al die visse van die see. Hulle is in julle hand oorgegee. Alles wat beweeg en lewe, sal julle voedsel wees. Net soos die groen plante, gee Ek alles aan julle. Net die vleis met sy siel, met sy bloed, mag julle nie eet nie. Maar wat julle eie bloed betref, dit sal Ek eis: van al die diere sal Ek dit eis. Ook van die mens, van die een teenoor die ander, sal Ek die siel van die mens eis. Hy wat die bloed van 'n mens vergiet, sy bloed sal deur die mens vergiet word: want God het die mens na sy beeld gemaak. Maar julle, wees vrugbaar en vermeerder; wemel op die aarde en vermeerder daarop.
Hierdie voorskrifte is aan alle mense gegee, al die volke van die aarde, ook die nageslag van Jakob. In Judaïsme is daar 'n rabbynse konstruksie wat praat van die sewe wette van Noag wat op nie-Jode van toepassing is.
Die Vloed het nie die oersonde weggespoel nie, dit was nog daar en is nog steeds daar. Die Wet van Noag spreek dit ook nie aan nie en het ook nie 'n beloning of straf vir nakoming nie. Voorskrifte gee riglyne om volgens te lewe, dit maak nie lewend nie.
Naskrif: In Handelinge 15:28-29 gee die apostels hulle beslissing oor nie-Jode wat op Yeshua vertrou: Want die Heilige Gees en ons het besluit om verder geen las op julle te lê nie as hierdie noodsaaklike dinge: dat julle jul onthou van afgodsoffers en van bloed en van wat verwurg is en van hoerery. As julle jul hiervan onthou, sal julle goed doen. Vaarwel!
Skrywer Wilco LabuschagneGepubliseer op 28 Februarie 2017 Kategorieë Die lewenswyse van YHWHSleutelwoord Bybel, Christen, Lewenswyse, SkeppingLewer kommentaar op Die wet van Noag
Die besmetting van die mens
Is daar fout met die mens? Of is alles wel?
Hoekom is daar mense wat ander mense kwaad aandoen? Is dit hoe dit moet wees? Is dit maar die natuurlike toedrag van sake wat ons so moet aanvaar? Waarom is daar soveel boosheid in die mens? Die meerderheid van die mensdom beskou dit as normaal, dit is hoe dit moet wees. Sommige meen dat die mens, met die verloop van die geskiedenis, beter word en dat boosheid verminder. Met daardie redenasie sou ons moet sien dat misdaad en onreg vandag baie minder is as wat dit 'n duisend jaar gelede was. Nêrens is daar getuienis dat dit gebeur nie.
As dit reg is dat daar boosheid in die mens moet wees, dan is alles wat die mens doen mos reg? Misdaad kan nie bestaan nie, want dan bestaan reg en verkeerd nie. Dit is dan die probleem: alle mense dink sekere handelings is reg en ander is verkeerd. Die mens weet in homself dat ander mense gestraf moet word as hulle boosheid pleeg. Daar is binne die mens iets wat hom laat onderskei tussen wat goed is en wat boos is. Alle mense wil wette hê wat hierdie dinge reël.
Wat het gebeur dat die mens besmet geword het met boosheid? Wie kan die toestand van die mens verklaar? Daar is net een godsdiens wat dit verklaar, dit is die christelike geloof. Nie eers almal van die christelike geloof nie. Judaisme, wat die Ou Testament erken, verklaar dit ook nie.
Die verklaring word gevind in die sondeval, beskrywe in Genesis 3. Die mens was nie geskep om boos te wees nie, hy het dit gekies. Dit is die tragedie. Die eerste mense wou soos God wees en het gekies vir kennis van goedheid en boosheid. Dit was uitdruklik teen God se wil, teen sy bevel en teen sy waarskuwing. Hierdie ramp was nie net van toepassing op die eerste twee mense nie, maar ook op alle mense wat uit hulle sou kom. Die ganse mensdom is nou, tot die einde van dae, besmet met 'n sondige aard.
Hierdie boosheid van die mens is vir die Skepper van die mens onaanvaarbaar. Hy, YHWH, sal dit nooit aanvaar of 'n kompromie daarmee maak nie. Wat nou? Daar is geen manier hoe die mens op sy eie meriete met YHWH versoen kan word nie. Die boosheid binne die mens sal uitgeroei moet word. Is daar 'n manier hoe dit gedoen kan word? Romeine 5:11-21 (PWL) verduidelik dit so:
Nie alleen dit nie, maar ons roem ook in God deur ons Meester, Yeshua, Die Gesalfde Een, want dit is in Hom wat ons nou die herstel van ons verhouding ontvang het, net soos deur die hand van een mens die sonde in die heelal ingekom het en deur die sonde die dood en die dood só na alle mense toe deurgekom het omdat almal gesondig het. Tot by die geskrewe wet wás daar al sonde in die wêreld, maar dit is nie as sonde toegereken nie omdat daar geen geskrewe wet was nie, maar die dood het geheers van Adam af tot by Moshe, ook oor hulle wat nie presies gesondig het in die oortreding van 'n opdrag soos Adam, wat 'n beeld is van Hom wat sou kom, nie. Die onverdiende geskenk is nie dieselfde as die oortreding nie, want as deur die oortreding van die één baie dood is, hoeveel te meer het die onverdiende guns van God in oorvloed na baie gekom deur die geskenk, deur onverdiende guns, van die een Mens, Yeshua, Die Gesalfde Een. Die gevolg van die geskenk is nie dieselfde as die gevolg van één se sonde nie, want deur één het oordeel gekom tot verdoeming, maar die onverdiende geskenk is vir baie oortredinge tot verklaring van onskuld, want as die dood, as gevolg van die oortreding van die één, geheers het deur die één, veel meer sal húlle, wat die oorvloedigheid van die onverdiende guns ontvang, wat die geskenk van onpartydige opregtheid is, heers in dié lewe deur die Één, Yeshua, Die Gesalfde Een; daarom dan, net soos alle mense skuldig bevind is deur een se oortreding, so ook sal daar deur die onpartydige opregtheid van Een, oorwinning tot lewe wees vir alle mense, want net soos deur die ongehoorsaamheid van die een mens baie sondaars geword het, so sal ook deur die gehoorsaamheid van die Één baie onskuldig word. Die geskrewe wet is bygevoeg sodat die sonde meer sou word en waar die sonde meer geword het, het die onverdiende guns nog uitermate meer geword sodat, net soos die sonde geheers het deur die dood, so ook die onverdiende guns kan heers deur onpartydige opregtheid tot die ewige lewe deur ons Meester, Yeshua, Die Gesalfde Een.
Die mens kan hierdie onverdiende guns, wat gratis is, aanvaar of verwerp. Verwerp dit en alles bly dieselfde. Aanvaar dit en oorwinning oor boosheid is moontlik.
Skrywer Wilco LabuschagneGepubliseer op 13 Januarie 2017 Kategorieë Die lewenswyse van YHWHSleutelwoord Bybel, Christen, Lewenswyse, SkeppingLewer kommentaar op Die besmetting van die mens
In die tuin van Eden was daar twee besonderse "bome". Of dit letterlike bome was en of die woord "boom" 'n simbool van iets anders is, weet ek nie. Gegewe dat die oorspronklike geskiedenis met 'n "prentjieskrif" opgeteken is, kon dit 'n begrip gewees het.
In ieder geval, YHWH het die mens verbied om van die boom in die middel van die tuin te eet want anders sal die mens sterf. Die slang het die mens oortuig dat hulle daarvan kan eet sonder dat hulle die dood sal sterf (Wat is die dood en hoe verskil dit van sterf?). Die slang het verder gesê dat indien die mens daarvan eet, hulle soos God sal wees deur goedheid en boosheid te ken.
Toe die mens daarvan eet, was hulle ongehoorsaam aan YHWH. Erger nog, hulle het gemeen hulle sal YHWH se gelykes wees (sal soos God wees). Hulle het gedink kennis van goedheid en boosheid is dieselfde as wysheid. Die gevolge was verreikend. Indien YHWH hulle nie uitwis nie, moes Hy hulle straf. Vir die vrou pyn met geboorte, begeerte na die man en die man se heerskappy oor haar. Om die man se ontwil is die aarde vervloek (die planeet word deur die sondeval verander), hy sal met moeite voedsel kry en onkruid sal dit nog moeiliker maak. Dan sal die mens se liggaam met sy dood weer stof word.
Ons weet hoe dit nou, na die sondeval, is. Hoe dit voor die sondeval was, kan ons ons nie indink nie. Geen kennis van goedheid en boosheid nie? Totaal onskuldig? Die aarde nie vervloek nie? Die mens sal nie terugkeer na stof toe nie?
Daar was nog 'n boom in die tuin, die boom wat ewige lewe gee. Die mens moes na die sondeval verhinder word om daarvan te eet. Voor die sondeval was die vrugte van hierdie boom nie verbode nie, sou die mens toe daarvan geëet het, sou hy vir ewig lewe. So, indien daar nie 'n sondeval was nie, sou die mens se liggaam nie teruggekeer het na stof toe nie en hy sou boonop ook vir ewig gelewe het. Om nie liggaamlik te sterf nie is dus nie dieselfde ding as ewige lewe nie.
Die sondeval was nie net 'n ramp der rampe vir die mens en die aarde nie, dit was ook 'n ramp vir YHWH. Sy plan vir die mens was nou in skerwe, Sy doel met die skepping van die mens was daarmee heen. Die mens was 'n volslae mislukking.
YHWH het die mens geskep met die vermoë om te kies, al is dit ook teen YHWH. Die mens moes uit eie keuse gehoorsaam wees, hy moes self kon besluit om YHWH lief te hê en te respekteer. Wat moes YHWH nou doen? Die mens uitwis van die aarde af en weer voor begin? 'n Tweede mens skep en hoop dit gaan beter? Wat die mens verdien, is uitwissing.
Maar YHWH het geweet dit kan gebeur en hy het dit by Sy beplanning ingesluit. Duidelik is daar meer as een dood en meer as een lewensvorm. Wanneer die mens liggaamlik doodgaan, is daar iets in hom wat nie sterf nie. As hierdie iets kon begin lewe, dan sou daar 'n nuwe lewensvorm uit die oue ontstaan.
1 Korinthiërs 15:53-57: Want hierdie verganklike moet met onverganklikheid beklee word, en hierdie sterflike moet met onsterflikheid beklee word. En wanneer hierdie verganklike met onverganklikheid beklee is en hierdie sterflike met onsterflikheid beklee is, dan sal vervul word die woord wat geskrywe is: Die dood is verslind in die oorwinning. Dood, waar is jou angel? Doderyk, waar is jou oorwinning? Die angel van die dood is die sonde, en die krag van die sonde is die wet. Maar God sy dank, wat ons die oorwinning gee deur onse Here Jesus Christus.
Hoewel die skepping van die mens op 'n misoes uitgeloop het, het YHWH 'n ander oplossing gevind. Die mens se vlees is verganklik, maar dit is moontlik dat die mens onverganklike lewe kan ontvang. Daar is voorwaardes, dit is nie vanselfsprekend nie en daar is net een manier, een weg.
Daar sal nie in die onverganklike 'n plek vir boosheid wees nie.
Skrywer Wilco LabuschagneGepubliseer op 14 Oktober 2016 30 November 2016 Kategorieë Die lewenswyse van YHWHSleutelwoord Bybel, Christen, Lewenswyse, SkeppingLewer kommentaar op Die misoes
As daar 'n skepping is, is daar 'n Skepper. As daar 'n Skepper is, dan is daar 'n doel met die skepping.
Die Skepper sou sekerlik nie sonder rede al die moeite gedoen het om te skep nie. Hy sou sekerlik ook nie sonder 'n plan gewerk het nie. Hy moes 'n droom gehad het van iets wat Hy wou bereik, iets waaroor Hy baie gedink het. Hy sou die voor- en nadele teen mekaar opgeweeg het en Hy sou ook die koste daarvan bereken het. Die skepping sou alles verander, niks sou daarna weer dieselfde gewees het nie.
Die Skepper sou ook nie slordig gewerk en afskeepwerk gedoen het nie. Hy sou noulettend wees en aandag aan die fynste besonderhede gegee het. Alles moes perfek wees. Toe Hy klaar was, kon hy terugsit en kyk na sy handewerk. Hy sou wou sien dat alles mooi is, dat alles presies reg is, dat alles is soos Hy beplan het. Indien Hy enige gebreke kon sien, sou hy dit tog eers reggemaak het.
Toe Hy alles klaar het en Hy alles reggestel en ingestel het, toe alles reg werk en aan Sy standaarde voldoen, toe eers maak Hy die laaste item op Sy lys. Dit wat Hy laaste geskep het, was dan ook die belangrikste. Hierdie laaste item was nie net die hoogtepunt van Sy skepping nie, dit was ook die middel waardeur Hy Sy doel wou bereik. Die laaste item was die mens.
Wat maak die mens so belangrik? Wat wou hy deur die mens bereik? Het hy al iets daaroor gesê?
Sy doel met die mens is verydel, dit het platgeval. Die mens het nie vir Hom gekies nie. Die mens het gekies vir kennis van goedheid en boosheid.
Hoekom het Hy aan die mens die vermoë gegee om self te kan besluit? Hoekom het Hy die mens so gemaak dat hy kon kies? Dit het tot 'n ramp gelei want die mens het verkeerd gekies. Vir liefde om te bestaan, moet die mens kan kies om lief te hê. Om te doen wat reg is, moet die mens kan besluit om nie die verkeerde te doen nie. As daar nie 'n keuse is nie, dan is dit dwang.
Na regte moes hy die bestaande mens uitgewis het en 'n nuwe mens geskep het. Die dilemma is dat die nuwe mens dieselfde vermoë sou moet hê om te kan kies. Kies die nuwe mens ook verkeerd, dan is daar niks gevorder nie.
Kan die mens herstel word? Is daar 'n manier om die oorspronklike doel te bereik? Dit sal moeilik wees.
Joh 3:3-8 (OAV) Jesus antwoord en sê vir hom: Voorwaar, voorwaar Ek sê vir jou, as iemand nie weer gebore word nie, kan hy die koninkryk van God nie sien nie. Nikodémus sê vir Hom: Hoe kan 'n mens as hy oud is, gebore word? Hy kan tog nie 'n tweede keer in die skoot van sy moeder ingaan en gebore word nie? Jesus antwoord: Voorwaar, voorwaar Ek sê vir jou, as iemand nie gebore word uit water en Gees nie, kan hy in die koninkryk van God nie ingaan nie. Wat uit die vlees gebore is, is vlees; en wat uit die Gees gebore is, is gees. Moenie jou verwonder dat Ek vir jou gesê het, julle moet weer gebore word nie. Die wind waai waar hy wil, en jy hoor sy geluid, maar jy weet nie vanwaar hy kom en waarheen hy gaan nie. So is elkeen wat uit die Gees gebore is.
Skrywer Wilco LabuschagneGepubliseer op 28 September 2016 7 November 2016 Kategorieë Die lewenswyse van YHWHSleutelwoord Bybel, Christen, Lewenswyse, SkeppingLewer kommentaar op Die skepsel
Hy is die eienaar. Die baas. Eintlik die alleeneienaar en die enigste baas.
Sy naam is YWHW. Die vraag is nie wie Hy is nie, die vraag is wie ek en jy is. Wat soek ons op Sy eiendom? Mag ons hier wees? Is daar reëls wat ons moet nakom of kan ons maak soos ons smaak?
Hy is ook nie 'n mens nie. Ook nie 'n superhero nie. Hy is ook nie 'n alien nie. Hy is nie van dieselfde substansie as ons nie. Ons noem die substansie wat Hy is gees. Gees is iets soos wind, jy kan gees nie sien nie, jy kan dit net waarneem.
Ons is nie op dieselfde vlak as Hy nie, Hy is anders as ons. Heeltemal anders. Hy het sy eie lewenswyse, Sy eie standaarde, Sy eie waardes, Sy eie siening van sake. Wat ons dink tel nie regtig by Hom nie, Hy gaan nie sommer oortuig word nie. Dit is ons wat by Hom moet inval, nie Hy by ons nie.
Ons kan kies wat ons wil doen. Ons kan oplet met Wie ons te doen het, of ons moeilikheid met Hom wil hê of nie.
As ons Hom leer ken, vind ons uit dat Hy graag wil hê dat ons uit ons eie vrye wil Hom moet respekteer vir Wie Hy is. Hy wil ons nie dwing nie, hy wil hê ons moet vir Hom kies en nie teen Hom nie. Maar as ons teen Hom kies, moet ons niks van Hom verwag nie. As jy teen Hom is, is jy Sy vyand.
Ons het 'n neiging om te dink dat ons waardes en ons reg en verkeerd op Hom van toepassing is. Dit is nie. Hy gee nie om wat ons sienings van goed en sleg is nie, dit is Sy siening wat tel. As ons praat van "wreed" of "menslik", dan is dit hoe ons sulke dinge sien. Dit is nie noodwendig korrek omdat ons so dink nie.
Hy kan boosheid nie voor Sy oë verdra nie, Hy wil dit uitroei – en Hy gaan dit uitroei.
Skrywer Wilco LabuschagneGepubliseer op 19 September 2016 27 Oktober 2016 Kategorieë Die lewenswyse van YHWHSleutelwoord Bybel, Christen, Lewenswyse1 Kommentaar op Wie is Hy?